Speler 1ste SA vrou met dié Afrika-titel | Netwerk24
Speler 1ste SA vrou met dié Afrika-titel
Nita Scholtz met die medaljes wat sy pas op die Afrika-spele in Marokko gewen het.Foto: Verskaf
Bloemfontein se nuutste Afrika-kampioen in pluimbal, Nita Scholtz (19), se mikpunt is nou die Olimpiese Spele in Tokio.
Nita, wat pas op die Afrika-spele in Rabat, Marokko, die vroue-pluimbal-enkelspeltitel verower het, was verlede jaar Bloemnuus se Let’s Play Sportster van die Jaar.
Die spele, wat net elke vier jaar plaasvind, is van 19 tot 29 Augustus aangebied.
Sy het elk van haar agt wedstryde gewen en in die eindstryd die voormalige Afrika-kampioen Dorcas Ajoke van Nigerië met 21 – 19 en 21 – 18 verslaan om die titel te verower.
Hiermee het sy die eerste Suid-Afrikaanse vrou geword wat die Afrika-spele se vroue-titel kon wen.
Saam met haar Bloemfonteinse spanmaat, Megan de Beer (15) van die Hoërskool Jim Fouché, het hulle ’n bronsmedalje in die vroue-dubbelspel op die spele gewen.
In die spankompetisie het Suid-Afrika ook ’n bronsmedalje gewen.
Om te kwalifiseer vir die Olimpiese Spele, moet Nita nou aan ongeveer tien internasionale ope-toernooie in ses maande deelneem om genoeg punte bymekaar te maak om vir die Olimpiese Spele te kwalifiseer.
Johan Kleingeld, pluimbalafrigter, sê om vir die Olimpiese Spele te kwalifiseer, moet jy ten minste onder die 50 topspelers in die wêreld wees.
“Met Nita se wil om te wen, is dit beslis ’n haalbare doelwit.”